Politiet skjøt med bomberobot mot mistenkelig bag
Tirsdag ettermiddag sperret politiet av området fra Centralteatret i Akersgaten til rundkjøringen ved Trefoldighetskirken og ned til puben Stopp Pressen i VG-passasjen. Årsaken var en mistenkelig bag som stod på gaten utenfor Finansdepartementet. Det var vaktene ved Departementenes servicesenter i regjeringskvartalet som varslet politiet, etter å ha sett en mistenkelig person som forsøkte å sette fra seg bagen. - De ble oppmerksomme på ham da han gikk og satte fra seg bagen, sier operasjonsleder Vidar Pedersen ved Oslo politidistrikt til VG. Mannen ble påsatt strips og er nå anholdt på politihuset, hvor han skal avhøres.Hele Finansdepartementet ble ved 13.40-tiden evakuert. Etter å ha sperret av området, ankom politiets bombegruppe stedet. De sendte en bomberobot for å undersøke bagen. Cirka klokken 14.15 avfyrte politiets robot to skudd mot bagen. - Det ble gjort av sikkerhetshensyn. Politiets bombegruppe er de beste til å vurdere hva som er mest sikkert i hvert enkelt tilfelle, sier Pedersen. Like etterpå undersøkte en politimann iført hjelm bagen ved bruk av en lang stang. Han hentet ut klær, en bok og personlige eiendeler. Like før klokken 14.30 var bagen ferdig undersøkt og operasjonen ble avsluttet.Mannen som satte fra seg bagen skal først ha prøvd å sette den fra på seg på hjørnet av Høyesteretts plass, hvor det for tiden pågår anleggsarbeid. Peter Svensson jobbet på stedet, og så mannen sette fra seg bagen. - Han sa han bare skulle kjøpe sigaretter, sier han til VG. Mannen fikk beskjed om at han ikke kunne sette fra seg bagen der han ønsket, og satte den i stedet fra seg like ved. Han gikk så inn på et bakeri like ved, da en sikkerhetsvakt ble oppmerksom på ham og slo alarm. Et vitne som var på vei til jobb i området forteller at han ble stoppet av en vekter og fikk beskjed om å gå en annen vei. - Han sa de hadde funnet en mistenkelig gjenstand og at jeg måtte trekke meg unna, sier vitnet. Han gikk deretter inn på en kiosk i nærheten. - Noen minutter senere ser jeg at vekterne har satt håndjern på en mann. Deretter kom politiet og mannen ble ført bort, sier vitnet. Politiet har ikke endelige tall på hvor mange som ble evakuert. De vet heller ikke ennå om bagen tilhørte mannen som ble pågrepet. Politiet fikk melding om hendelsen klokken 13.19. Mannen, som er svensk statsborger, ble onsdag kveld avhørt ved Grønland politistasjon. Etter avhøret ble mannen dimittert. Politiførstebetjent Mikael Tonning ved Grønland politistasjon ønsker ikke å kommentere hva mannen sa i avhør til VG. - Det vil bli avgjort torsdag om mannen vil få noen reaksjon fra politiet, sier Tonning.
Politiets bomberobot avfyrte to skudd mot en mistenkelig bag som viste seg å innholde klær, en bok og personlige eiendeler.